《寄赠姚白》
宋代·张方平

畴昔未识君，汝南熟声耀。相随会上都，一揖心相照。

爱君真快士，顾我略同调。剧孟重然诺，曼倩喜谐笑。

往简日共评，高楼常对釂。君锐如利剑，腾拔已出鞘。

我独策征骖，舌在慵复掉。归养咏南陔，丘园忆高蹈。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。